‘Skole mag nie rapporte weerhou nie’Argieffoto Rapporte word vandeesweek in die Wes-Kaap uitgedeel wanneer die akademiese jaar op 6 Desember tot ŉ einde kom. Jessica Shelver, woordvoerder vir Debbie Schäfer, Wes-Kaapse LUR vir onderwys, het gesê Schäfer se kantoor het al talle klagtes van ouers ontvang dat personeel by skole weier om leerders se rapporte uit te deel omdat ouers nog nie uitstaande skoolgeld vereffen het nie. “Afdeling 41 (7) van die Wet op Skole stel dit duidelik dat leerders nie weerhou mag word van hul regte om ten volle deel te neem aan skoolprogramme nie, en dit sluit in om ŉ rapport te ontvang. Hierdie regulasie is van toepassing op sowel openbare as onafhanklike skole en wel van graad R tot 12,” het Shelver gesê. Shelver het gesê hulle is bewus daarvan dat sommige skole in die Wes-Kaap ouers vra om rapporte by die skool te kom afhaal en dan die geleentheid gebruik om die uitstaande skoolgeld te bespreek. “Daar is wel niks wat skole weerhou om ouers te vra om die rapporte by die skool te kom afhaal nie,” het Shelver gesê. Die departement sal ondersoek instel indien rapporte om watter rede ook al weerhou word. “Ons simpatiseer met skole wat sukkel om skoolgeld in te vorder, veral as daar gesien kan word dat sommige ouers dit duidelik kan bekostig maar ons sal dit nie duld dat daar teen ŉ leerder gediskrimineer word om finansiële redes nie.” Die departement het ouers gemaan om dié praktyk aan te meld, asook ŉ beroep gedoen op hoofde om alle leerders se rapporte uit te deel asook op ouers om uitstaande skoolgeld te betaal.